Ernir Freyr varð Íslandsmeistari í Enduro Skagamaðurinn Ernir Freyr Sigurðsson varð Íslandsmeistari 40 ára og eldri í Enduro vélhjólaakstri á laugardaginn eftir keppni í síðasta stigamóti Íslandsmótsins sem fram fór á Akureyri . Ernir hlaut samtals 675 stig á Íslandsmótinu og var rúmlega hundrað stigum á undan næsta manni . Í samtali við Skessuhorn kvaðst Ernir , sem er félagi í Vélhjólaíþróttafélagi Akraness , vera afar ánægður með árangur sumarsins en þetta er í fyrsta skipti sem hann vinnur Íslandsmeistaratitil í greininni . „ Ég hafði áður verið að keppa í B-flokki í Enduro akstri og komist nokkrum sinnum á verðlaunapall . Ég færði mig hins vegar í keppni 40 + fyrir sumarið og stefndi að sjálfsögðu á að vinna titilinn . Á ýmsu gekk í keppninni í sumar en að endingu hófst þetta , “ segir Ernir sigurreifur .